**3η ΕΡΓΑΣΙΑ**

3ηΠαρατήρηση

Στόχος της 3ηςπαρατήρησης είναι να αρχίσετε να αντιλαμβάνεστε πιο συστηματικά τον τρόπο με τον οποίο διαμορφώνεται η εκπαιδευτική διαδικασίαστο πλαίσιο της τάξης σας.

Πριν προχωρήσετε σε αυτή την εργασία χρειάζεται να μελετήσετε τι είναι μια δραστηριότητα στο νηπιαγωγείο. Θα σας βοηθήσει να διαβάσετε στο *Πρόγραμμα Σπουδών Νηπιαγωγείου* (2014) τις σ. 35 – 40. Ειδικά όσον αφορά τις οργανωμένες δραστηριότητες, «(…)**δεν έχουν αποκλειστικά γνωστικό περιεχόμενο και ότι δεν αφορούν διαδικασίες απλής μετάδοσης γνώσεων με παθητικό ρόλο για τα παιδιά**, (π.χ. εξαντλητικές παρουσιάσεις από την ίδια ή δραστηριότητες εξάσκησης με φύλλα εργασίας). Επομένως κι εδώ χρειάζεται πρωτίστως να ξανασκεφτείτε τη δική σας αντίληψη για το τι είναι οργανωμένη δραστηριότητα στο νηπιαγωγείο γιατί αυτό μπορεί να επηρέασε την παρατήρηση σας.

**Α)**

**Επιλέξτε μια δραστηριότητα. Περιγράψτε σε μια εισαγωγική παράγραφο τη δραστηριότητα συνοπτικά.**

Προσπαθήστε να περιγράψετε συνοπτικά **το πλαίσιο μέσα στο οποίο συμβαίνει η δραστηριότητα**. Σημειώστε την ώρα έναρξης και λήξης της δραστηριότητας (π.χ*. πότε ξεκίνησε, πόσο διήρκεσε, τι είχε προηγηθεί*) και πώς οδηγήθηκαν η εκπαιδευτικός και τα παιδιά στη συγκεκριμένη δραστηριότητα. Ποιος έχει την πρωτοβουλία για την έναρξη και εξέλιξη της δραστηριότητας; Αναφερθείτε στον χώρο που συμβαίνει και στους συμμετέχοντες (π.χ. ήταν στην ολομέλεια ή σε μια μικρότερη ομάδα, πόσα και ποια παιδιά ήταν παρόντα, κάποιες σημαντικές πληροφορίες που διαδραματίζουν για εσάς κάποιο ρόλο σε σχέση με αυτά τα παιδιά). Καλό είναι να αποφύγετε την πρωινή ρουτίνα (ονόματα, ημερομηνία, καιρός).

**Στη συνέχεια καταγράψτε α) αναλυτικά τον τρόπο που ξεκινάει η δραστηριότητα και β) ένα απόσπασμα που κατά τη γνώμη σας αναδεικνύει τη διαδικασία.**

Είναι σημαντικό στο απόσπασμα να αποτυπώσετε με όσο το δυνατόν περισσότερες λεπτομέρειες τον τρόπο με τον οποίο εξελίσσεται η δραστηριότητα.Καταγράψτε αυτό που συμβαίνει **με περιγραφή δράσεων (**τι κάνουν και πώς)**και λόγου.**Χρησιμοποιήστε ευθύ και όχι πλάγιο λόγο για να καταγράψετε τους διαλόγους, σημειώνοντας κάθε φορά ποιο παιδί παίρνει τον λόγο ή εμπλέκεται με οποιονδήποτε τρόπο στην δραστηριότητα (αυτολεξεί διάλογοι και περιγραφικά στοιχεία που τους συνοδεύουν και που σας αποκαλύπτουν κάτι ενδιαφέρον για την εκπαιδευτική διαδικασία). Καταγράψτε εκτός από τη λεκτική επικοινωνία και μη λεκτική επικοινωνία.

π.χ.

Νηπ.: «Κοίτα Κ. την Νικολέτα (δείχνει την εικόνα του ποντικιού στο βιβλίο). Σου αρέσει;»

*Ο Κ. ο οποίος εκείνη την ώρα κοίταζε έξω από το παράθυρο χαμογέλασε, κούνησε το κεφάλι του και έστρεψε το βλέμμα του στην εκπαιδευτικό που διάβαζε το βιβλίο.*

Κοιτάζοντας συνολικά την περιγραφή σας μήπως εντοπίζετε ερμηνευτικά στοιχεία και σχόλια σε αυτή; Αν ναι,αφαιρέστε τα και ας τα αξιοποιήσετε στον σχολιασμό της δραστηριότητας στην επόμενη υποενότητα.

**Β)**

Στη συνέχεια,**σχολιάστε το απόσπασμα**που έχετε περιγράψει.Μην απαντήσετε μεμονωμένα σε κάθε ερώτημα, αλλά προσπαθήστε να σχολιάσετε τη διαδικασία που ακολουθείται στο συγκεκριμένο απόσπασμα εντάσσοντας στο σχολιασμό σας τα ενδεικτικά ερωτήματα που αναφέρονται στη συνέχεια (βλ. στο τέλος της υποενότητας)

Προσπαθήστε να σκεφτείτεκατά το σχολιασμό σας ποια στοιχεία θα ήταν κατάλληλα να αναφέρετε τα οποία να τεκμηριώνουν την απάντηση σας.

Για παράδειγμα στο ερώτημα αν η/ο νηπιαγωγός αξιοποιεί/λαμβάνει υπόψη το πλαίσιο της τάξης για να απαντήσετε ίσως χρειάζεται να αναφέρετε ποια συγκεκριμένα χαρακτηριστικά του πλαισίου θεωρείτε ότι έλαβε ή δεν έλαβε υπόψη του/της και με ποιους τρόπους. Χρειάζεται δηλαδή να αναφερθείτε αναλυτικά **στο γιατί υποστηρίζετε** κάτι τέτοιο για να πείσετε τον/την αναγνώστη/τρια της εργασίας σας.

Ή όσον αφορά τις αντιλήψεις της για τη μάθηση, για να μην περιοριστείτε σε μια σχηματική διάκριση ανάμεσα σε παραδοσιακή vs σύγχρονη προσέγγιση, θα ήταν καλό να σκεφτείτε και να επισημάνετε τα ποιοτικά χαρακτηριστικά τα οποία εντοπίζετε πίσω από τις επιλογές της/του εκπαιδευτικού. *Π.χ.Ποιες αντιλήψεις για την εκπαίδευση και το ρόλο των παιδιών θεωρείτε ότι αντανακλά η επιλογή της δραστηριότητας αλλά και ο τρόπος με τον οποίο ο/η εκπαιδευτικός διαχειρίζεται τη συνθήκη; Σε ποιο βαθμό ο/η εκπαιδευτικός με τη στάση και τις παρεμβάσεις του/της αποδέχεται ή απορρίπτει, άμεσα ή έμμεσα, τα παιδιά υποστηρίζοντάς ή αποκλείοντας τα;Πώς (αν το κάνει) αξιοποιεί βασικές αρχές του αναλυτικού προγράμματος;)*

Αντίστοιχα σε σχέση με τα παιδιάπροσπαθήστε να σχολιάσετε τα ποιοτικά χαρακτηριστικά της εμπλοκής των παιδιών στην εκπαιδευτική διαδικασία (τα σχετικά ερωτήματα θα σας βοηθήσουν).

* ***Τι κάνει ο/η εκπαιδευτικός;Ποιος είναι ο ρόλος του/της;***

Δηλαδή…

* *Αξιοποιεί/λαμβάνει υπόψη του/της το πλαίσιο της τάξης; Ποια συγκεκριμένα χαρακτηριστικά του πλαισίου θεωρείτε ότι έλαβε υπόψη του/της; Με ποιους τρόπους;(Για παράδειγμα, αν και πώς λαμβάνει υπόψη εμπειρίες, βιώματα και προηγούμενες γνώσεις των παιδιών;)*
* *Πώς κινητοποιεί τα παιδιά και τι είδους κίνητρα δημιουργεί;*
* *Πώς αξιοποιεί τις ερωτήσεις;*
* ***Τι κάνουν τα παιδιά;***

Ποιος ο ρόλος τους; Δηλαδή….

* *Με ποιους τρόπους εμπλέκονται στην εκπαιδευτική διαδικασία;*
* *Πώς κρίνετε την ενεργοποίηση των μαθητών; Πόσο τα παιδιά φανερώνουν τις ιδέες τους; Πώς γίνεται αυτό;*
* *Ενεργοποιείται η σκέψη των παιδιών; Αν ναι, με ποιους τρόπους; Αν όχι γιατί;*
* *Ενθαρρύνονται οι μεταξύ τους αλληλεπιδράσεις;Με ποιους τρόπους (ενθαρρύνονται ή αποθαρρύνονται);*
* *Τα παιδιά έχουν ενεργό ρόλο στην συνδιαμόρφωση της διαδικασίας; π.χ. συμμετέχουν ενεργά στην επιλογή του περιεχομένου της δραστηριότητας και του τρόπου εργασίας τους;*
* *Πόσο νόημα φαίνεται να έχει αυτή η διαδικασία για τα παιδιά; Γιατί πιστεύετε ότι έχει ή δεν έχει νόημα για τα ίδια; Πού το στηρίζετε;*

**Στην εργασία είναι απαραίτητο να γίνει σαφής διαχωρισμός της περιγραφής από τον σχολιασμό-ερμηνεία**. Αυτό μπορεί να γίνει είτε σε δίστηλο (Περιγραφή/σχολιασμός) είτε σε παραγράφους με σαφή διαχωρισμό της περιγραφής από τον σχολιασμό-ερμηνεία.

Στην ερμηνεία **οι απόψεις είναι σημαντικό να τεκμηριώνονταικάνοντας αναφορές στην περιγραφή και ιδιαίτερο βάρος να δίνεται στην επιχειρηματολογία.**Προσπαθήστε να διατυπώνετε υποθέσεις και να παρουσιάζετε/εξηγείτε τον τρόπο σκέψης σας αιτιολογώντας τις απόψεις σας. Για να τεκμηριώσετε τις απαντήσεις σας αξιοποιήστε τα όσα έχετε διαβάσει, ακούσει και συζητήσει στο πλαίσιο του μαθήματος (π.χ. υλικό προς μελέτη, διαφάνειες μαθημάτων και υποστηρικτικών συναντήσεων).

Η ερμηνεία στις εργασίες σας θα μπορούσε να ενισχυθεί από τη σχετική βιβλιογραφία. Υπάρχει αξιοποίηση της θεωρίας στον σχολιασμό σας; Γίνονται σε κομβικά σημεία βιβλιογραφικές παραπομπές επικουρικά ώστε να εξηγήσετε ή να τεκμηριώσετε περαιτέρω την άποψη σας; Οι παραπομπές στη βιβλιογραφία δεν υποκαθιστούν την ερμηνεία σας, απλά μπορούν να την ενισχύσουν. Δείτε τον τρόπο που γίνονται οι παραπομπές μέσα στο κείμενο στο σχετικό αρχείο που έχει αναρτηθεί στην eclass στη ρουμπρίκα ΕΡΓΑΣΙΕΣ. Στο τέλος της εργασίας σημειώνετε ολοκληρωμένα τη βιβλιογραφία που χρησιμοποιήσατε.

**Μια ευκαιρία για αναστοχασμό**

Η εκπαίδευση σας στη μεθοδολογία της παρατήρησης γίνεται στην προοπτική να γίνεται εκπαιδευτικοί - ερευνητές του έργου σας και στόχος είναι σταδιακά να αναπτύξετε κριτική ματιά στις προσεγγίσεις. Είναι σημαντικό κάθε φορά στο τέλος της εργασίας (πριν την βιβλιογραφία) να παρατηρείτε και να καταγράφετε πιθανές αλλαγές στον τρόπο που σκέπτεστε την εκπαιδευτική διαδικασία. Τι θεωρείτε ότι άλλαξε στον τρόπο που σκέπτεστε όσον αφορά τη μάθηση μέσα από τη διαδικασία της παρατήρησής σας και την ερμηνεία στη βάση των συγκεκριμένων αξόνων; Τι θεωρείτε ότι αποκομίσατε από την προσπάθειά σας να σχολιάσετε τη συγκεκριμένη δραστηριότητα; Τι θεωρείτε ότι χρειάζεστε ακόμη για να μπορέσετε να ερμηνεύετε πιο αποτελεσματικά αυτά που παρατηρείτε;

**ΣΧΕΤΙΚΑ ΚΕΙΜΕΝΑ ΠΟΥ ΜΠΟΡΕΙΤΕ ΝΑ ΑΞΙΟΠΟΙΗΣΕΤΕ**

Βοσνιάδου, Στ. (2001). **«*Πώς μαθαίνουν οι μαθητές*».** ∆ιεθνής Ακαδημία της Εκπαίδευσης-∆ιεθνές Γραφείο Εκπαίδευσης της UNESCO. (έχει αναρτηθεί στα  έγγραφα)

Στο: Αυγητίδου, Σ., Τζεκάκη, Μ. &Τσάφος, Β., Οι υποψήφιοι εκπαιδευτικοί παρατηρούν, παρεμβαίνουν, αναστοχάζονται. Αθήνα: Gutenberg

Μελετήστε:

Τόμος 2, σσ. 95-129:Υποενότητες 2.3.2: Συμμετοχή-Κινητοποίηση, 2.3.3  Συνεργασία- εργασία σε ομάδες και 2.4 Ο ρόλος της νηπιαγωγού . Τα κείμενα αυτά θα σας βοηθήσουν να σχολιάσετε την εκπαιδευτική διαδικασία στα στιγμιότυπα που θα καταγράψετε στην εργασία σας.

Τόμος 3, σσ. 13-38: Σφυρόερα, Μ. &Τζεκάκη, Μ. (2016). «Θεωρητικές προσεγγίσεις».